จับตาประชุมผถห. IFEC พรุ่งนี้ ลุ้น “ทวิช” ขึ้นนั่งบอร์ดใหม่ ลั่นแก้วิกฤตได้ใน 6 เดือน
จับตาประชุมผถห. IFEC พรุ่งนี้ ลุ้น “ทวิช” ขึ้นนั่งบอร์ดใหม่ ลั่นแก้วิกฤตได้ใน 6 เดือน
24 ธ.ค. 2561

นายทวิช เตชะนาวากุล ผู้ถือหุ้นรายใหญ่ บริษัท อินเตอร์ ฟาร์อีสท์ เอ็นเนอร์ยี่ คอร์ปอเรชั่น จำกัด (มหาชน) หรือ IFEC เปิดเผยผ่านรายการ “ข่าวหุ้นเจาะตลาด” ออกอากาศทาง Facebook Live ข่าวหุ้นธุรกิจ และสถานีวิทยุกระจายเสียงกรมการขนส่งทหารบก (ขส.ทบ.) FM 102 MHz. ถึงความคืบหน้าก่อนจะมีการประชุมวิสามัญผู้ถือหุ้นในวันพรุ่งนี้ (25 ธ.ค.61) เพื่อคัดเลือกคณะกรรมการชุดใหม่ที่จะเข้ามาแก้ปัญหาที่เกิดขึ้นกับบริษัท ว่า การประชุมวิสามัญผู้ถือหุ้นพรุ่งนี้ เป็นเพียงการเริ่มต้นเท่านั้น ซึ่งหวังว่าการประชุมดังกล่าวจะราบรื่นและได้ข้อสรุปที่ชัดเจน
โดยรายชื่อคณะกรรมการชุดใหม่ที่นายทวิชเชิญเข้ามาร่วมทำงานนั้นมีทั้งหมด 6 คน โดยประกอบด้วย
1.พลเอกสำเภา ชูศรี
2.นางสาวประนอม โฆวินวิพัฒน์
3.นายหาญ เชี่ยวชาญ
4.นายพิชิต สินพัฒนสกุล
5.นายกุดั่น สุขุมานนท์
6.นายบุญเลิศ เอี้ยวพรชัย
อ่านรายละเอียดเพิ่มเติม : เปิดคุณสมบัติ 6 พระกาฬกู้วิกฤต IFEC พบมือการเงิน-กฎหมายชั้นนำโผล่พรึ่บ!
นายทวิช กล่าวเพิ่มเติมว่า หากการประชุมสามารถผ่านไปได้ด้วยดี ขั้นตอนต่อไปคือการนำรายชื่อเข้าจดทะเบียนที่กระทรวงพาณิชย์ และคาดว่าจะสามารถแก้ปัญหาของบริษัทได้ภายในระยะเวลา 3-6 เดือน และคาดหวังว่าจะอยู่ในกรอบเวลาที่จะบริษัทจะไม่ถูกเพิกถอนออกจากการเป็นบริษัทจดทะเบียนในตลาดหลักทรัพย์แห่งประเทศไทย เนื่องจากขณะนี้ทางภาครัฐมีการเฝ้าดูอย่างใกล้ชิด และมีหนังสือเตือนออกมา ซึ่งทางกรรมการจะต้องค่อยๆ แก้ไขปัญหากันต่อไป เนื่องจากมีผู้เดือดร้อนค่อนข้างเยอะ และปัญหาไม่ได้เกิดจากผู้ถือหุ้น หรือการดำเนินธุรกิจ ดังนั้นคาดว่าทางภาครัฐจะให้เวลาในการแก้ปัญหา